Estevana Polman fagnar einu marka sinna gegn Rússum í dag . AFP Hollendingar leika til úrslita um heimsmeistaratitil kvenna í handknattleik í Japan á sunnudaginn og mæta þar annaðhvort Norðmönnum eða Spánverjum . Holland lagði hið öfluga lið Rússlands að velli , 33 : 32 , í æsispennandi leik sem var hnífjafn allan tímann . Staðan var 16:16 í hálfleik og það var Laura van der Heijden sem skoraði sigurmark hollenska liðsins tíu sekúndum fyrir leikslok . Þetta verður í annað sinn sem Holland leikur til úrslita um heimsmeistaratitilinn en liðið tapaði fyrir Þóri Hergeirssyni og hans konum í norska liðinu árið 2015 . Nú gæti sú viðureign verið endurtekin á sunnudaginn en það skýrist á eftir . Leikur Noregs og Spánar hefst klukkan 11.30 . Leikstjórnandinn Estavana Polman var í lykilhlutverki hjá Hollendingum og skoraði 9 mörk . Anna Vijakhireva var öflugust í rússneska liðinu og skoraði 11 mörk . Holland hefur nú lagt bæði Noreg og Rússland að velli á mótinu en fyrirfram áttu flestir von á að tvö síðarnefndu liðin myndu mætast í úrslitaleiknum .